**SMERNICE za podeljevanje KELEMINOVIH PRIZNANJ**

**na Oddelku za germanistiko z nederlandistiko in skandinavistiko Filozofske fakultete Univerze v Ljubljani**

**1.**

Keleminova priznanja podeljuje Oddelek za germanistiko z nederlandistiko in skandinavistiko (v nadaljevanju: Oddelek) za najboljša dela študentk in študentov germanistike na dodiplomskem in magistrskem študiju in s tem spodbuja ustrezno predstavitev znanstvenoraziskovalne dejavnosti študentk in študentov na prvi in drugi stopnji. Za koordinacijo in izvedbo podeljevanja v celoti skrbi Oddelek.

**2.**

Oddelek podeljuje dve vrsti priznanj: Keleminova priznanja za diplomska dela ter Keleminova priznanja za magistrska dela. Za vsako stopnjo se podeli največ tri priznanja. Za priznanja se lahko potegujejo tako dela, napisana v nemščini, kot interdisciplinarna dela, napisana v slovenščini ali kombinaciji med nemščino in drugimi jeziki, ki so predmet študija na Filozofski fakulteti. Dela, napisana v slovenščini, morajo imeti obširen povzetek v nemščini.

**3.**

Za priznanja se lahko potegujejo dela, ki so nastala v okviru dodiplomskega ali magistrskega študija Germanistike katerekoli smeri in so bila dokončno ocenjena od vključno 1. oktobra preteklega do vključno 30. septembra tekočega leta.

Dela, ki so dobila dekanjino oz. Nahtigalovo nagrado (rezultati so znani do konca novembra) se ne potegujejo več za Keleminovo nagrado, medtem ko tista dela, ki so kandidirala za dekanjino oz. Nahtigalovo nagrado in jih fakultetna komisija ni uvrstila v ožji izbor, avtomatično kandidirajo tudi za Keleminovo nagrado.

**4.**

Študentje in študentke, ki se želijo potegovati za priznanje, oddajo prijavo na predpisanem obrazcu do 31. decembra, ob izrecnem priporočilu mentorja oziroma mentorice, ki pripravi tudi kratko utemeljitev (ca. 1000 znakov s presledki). Študente in študentke, ki so svojo prijavo že oddali za dekanjino oz. Nahtigalovo nagrado in te niso prejeli, avtomatično uvrstimo v izbor za Keleminovo nagrado, zato jim prijave ni treba ponovno vložiti. Vsak mentor oz. mentorica lahko v tekočem ocenjevalnem ciklu poda za vsako stopnjo le eno priporočilo (dve pa zgolj v primeru, če na oddelku od drugih mentorjev ni priporočil).

**5.**

Prijava mora vsebovati: izpolnjeno in podpisano prijavnico, utemeljitev mentorice oz. mentorja in delo v PDF formatu. Vsi dokumenti naj bodo poslani po elektronski pošti v tajništvo oddelka z jasno označeno zadevo: Keleminova priznanja – primek in ime.

**6.**

Po končanem roku za prijave predstojnica oz. predstojnik oddelka imenuje tričlansko oddelčno komisijo, ki je po možnosti sestavljena iz tistih članov in članic oddelka, ki niso mentorji predlaganih nalog. Če takšna sestava komisije ni možna, lahko predstojnik imenuje tudi dve ločeni komisiji (eno za diplomska in eno za magistrska dela). Oddelčna komisija nato opravi pregled prijavljenih del in izbere največ tri dela za Keleminova priznanja za prvo in največ tri dela za Keleminova priznanja za drugo stopnjo. Sklep komisije je sprejet, če zanj glasuje večina.

**7.**

Priznanja se podeljujejo vsako leto, prvič v študijskem letu 2021/22. Izjemoma se v študijskem letu 2021/22 za priznanje lahko potegujejo dela, ki so bila zaključena v času od 1. 10. 2019 do 30. 9. 2021, sicer pa vedno za preteklo študijsko leto.

**8.**

Oddelek objavi razpis in vabilo k oddaji predlogov na spletnih straneh ter pošlje obvestilo predstavnikom študentov ter študentom zaključnih letnikov. Čas za oddajo predlogov je do vključno 31. decembra tekočega leta.

**9.**

Komisija pregleda in oceni vse pravočasno prispele predloge ter napiše kratko strokovno utemeljitev za prejemnice in prejemnike priznanj. Pri svoji presoji je povsem avtonomna. Komisija s svojim mnenjem seznani predstojnika oziroma predstojnico oddelka, ta pa predloge posreduje v potrditev članom in članicam oddelka na (dopisni) oddelčni seji.

Po potrditvi tajništvo obvesti tako prejemnice in prejemnike priznanj kot vse druge prijavljene.

**10.**

Priznanja podeljuje predstojnica oz. predstojnik oddelka v navzočnosti mentorjev in mentoric. Pred razglasitvijo Oddelek pridobi še izjavo prejemnikov in prejemnic, da soglašajo z objavo osebnih podatkov ter fotografij za namen objav na spletnih straneh in družbenih omrežjih. Osebni podatki o prejemnicah in prejemnikih priznanj se zbirajo in obdelujejo za potrebe postopkov v skladu s pravili, ki urejajo varstvo osebnih podatkov.

**11.**

Smernice za Keleminova priznanja je sprejel Oddelek za germanistiko z nederlandistiko in skandinavistiko na svoji seji dne 3. decembra 2021.